Euroopan parlamentin ja neuvoston päätös N:o 2046/2002/EY,

tehty 21 päivänä lokakuuta 2002,

eräistä hallintojen välisen telemaattisen tietojenvaihdon (HVT) Euroopan laajuisia verkkoja koskevista suuntaviivoista, mukaan lukien yhteistä etua koskevien hankkeiden yksilöiminen, tehdyn päätöksen N:o 1719/1999/EY muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen, ja erityisesti sen 156 artiklan ensimmäisen kohdan.

ottavat huomioon komission ehdotuksen(1),

ottavat huomioon talous- ja sosiaalikomitean lausunnon(2),

ottavat huomioon alueiden komitean lausunnon,

toimivat perustamissopimuksen 251 artiklassa säädettyä menettelyä noudattaen(3),

sekä katsovat seuraavaa:

(1) Euroopan parlamentin ja neuvoston päätöksen N:o 1719/1999/EY(4) tärkeimpänä tavoitteena on, että yhteisö toteuttaa yhteistyössä jäsenvaltioiden kanssa tarvittavat toimenpiteet luodakseen toimivat ja yhteentoimivat Euroopan laajuiset telemaattiset verkot jäsenvaltioiden viranomaisten ja yhteisön toimielinten välille tehokkaan ja luotettavan tietojenvaihdon aikaansaamiseksi talous- ja rahaliiton ja yhteisön politiikoiden toteuttamisen sekä yhteisön päätöksentekoprosessin tueksi.

(2) Etusija olisi annettava hankkeille, jotka lisäävät viranomaisten, Euroopan yhteisön toimielinten sekä jäsenvaltioiden ja niiden alueiden taloudellista elinkelpoisuutta ja jotka alakohtaisia verkkoja luomalla tai kehittämällä edistävät eEurope-aloitteessa ja siihen liittyvässä toimintasuunnitelmassa, erityisesti sen sähköistä asiointia viranomaisten kanssa koskevassa luvussa, asetettujen kansallisten parlamenttien, kansalaisten ja yritysten etuun tähtäävien tavoitteiden saavuttamista, sekä muille aloitteille, joilla pyritään parantamaan yhteisön toimielinten toiminnan avoimuutta perustamissopimuksen 255 artiklan sekä Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001(5) mukaisesti.

(3) Brysselissä 29 ja 30 päivänä marraskuuta 2001 pidetyssä sähköistä hallintoa käsitelleessä ministeritason konferenssissa annetun julkilausuman "Politiikasta käytäntöön" suositukset sekä neuvoston puheenjohtajavaltion ja komission Tukholman Sandhamnissa 13 ja 14 päivänä kesäkuuta 2001 järjestämän konferenssin (HVT), "Sähköinen hallinto Euroopan kansalaisten ja yritysten palveluksessa - mitä vaaditaan Euroopan tasolla", päätelmät olisi otettava asianmukaisesti huomioon.

(4) On tärkeää, että uusien verkkojen suunnittelussa ja toteutuksessa huolehditaan tiiviistä yhteistyöstä jäsenvaltioiden ja komission sekä tarvittaessa muiden yhteisön toimielinten välillä.

(5) On tärkeää, että uusien verkkojen suunnittelussa ja toteutuksessa analysoidaan ja arvioidaan hankkeen yhteydessä perustettavaan yhteen tai useampaan verkkoon liittyvien työmenetelmien organisatorista kehitystä ja uudelleensuunnittelua.

(6) Oikeusvarmuuden vuoksi olisi nimenomaisesti säädettävä mahdollisuudesta tarkistaa päätöksen N:o 1719/1999/EY täytäntöönpanoa koskevaa HVT:n työohjelman jaksoa viitevuoden aikana. Päätöksen N:o 1719/1999/EY 3-6 artiklassa säädettyjen yhteisön toimien täytäntöönpanemiseksi olisi selvennettävä, että tarvittavat ehdotukset määrärahojen lisäämisestä yli 250000 eurolla hanketta ja vuotta kohti on käsiteltävä edellä mainitussa päätöksessä tarkoitettua komiteamenettelyä noudattaen.

(7) Malta ja Turkki ovat ilmaisseet olevansa kiinnostuneita osallistumaan HVT-ohjelmaan, joten nämä voivat osallistua yhteistä etua koskeviin hankkeisiin. Ennen kuin HVT-ohjelma on avattu täysimääräisesti kaikille ehdokasmaille, HVT:n peruspalvelujen käyttö niiden omalla kustannuksella olisi yhteisön politiikan täytäntöönpanemiseksi tehtävä niille helpommaksi. Tämä mahdollisuus olisi annettava samoin edellytyksin myös muille Euroopan unionin ulkopuolisille maille.

(8) Päätöksessä N:o 1719/1999/EY säädettyjen yhteisön toimien täytäntöönpanemiseksi olisi vuosittaisten talousarviomäärärahojen joustavuuden lisäämiseksi otettava käyttöön vuosiksi 2002-2004 rahoituspuitteet, joiden mukaan budjettivallan käyttäjä hyväksyy vuosittaiset määrärahat rahoitusnäkymien asettamissa rajoissa.

(9) Oikeusviranomaisten välistä yhteistyötä helpottamaan tarkoitettujen verkkojen toteuttamista olisi yleensä pidettävä HVT-ohjelman mukaisina yhteistä etua koskevina hankkeina.

(10) Erityisesti avointen verkkojen sisältöä koskevien tietojen vaihtamiseksi ja uusien audiovisuaalisten palvelujen ja tietopalvelujen kehittämiseksi ja vapaan levityksen edistämiseksi luotuja koulutusalan telemaattisia verkkoja olisi pidettävä HVT-ohjelman mukaisina yhteistä etua koskevina hankkeina.

(11) Jäsenvaltioiden välistä tietojenvaihtoa tukevia kansanterveyden suojelun alan telemaattisia verkkoja olisi pidettävä HVT-ohjelman mukaisina yhteistä etua koskevina hankkeina.

(12) Telemaattisia verkkoja, jotka edistävät eEurope-aloitteessa ja siihen liittyvässä toimintasuunnitelmassa, erityisesti sen sähköistä asiointia viranomaisten kanssa käsittelevässä luvussa, asetettujen kansalaisten ja yritysten etua koskevien tavoitteiden saavuttamista, olisi pidettävä HVT-ohjelman mukaisina yhteistä etua koskevina hankkeina.

(13) Maahanmuuttopolitiikkaan liittyvät telemaattiset verkot, joita toteutetaan erityisesti parantamalla sähköistä tietojenvaihtoa kansallisten viranomaisten kanssa tiedottamis- ja neuvottelumenettelyjen helpottamiseksi, olisi pidettävä HVT-ohjelman mukaisina yhteistä etua koskevina hankkeina.

(14) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 annettu neuvoston päätös 1999/468/EY(6) huomioon ottaen.

(15) Päätös N:o 1719/1999/EY olisi muutettava vastaavasti,

OVAT TEHNEET TÄMÄN PÄÄTÖKSEN:

1 artikla

Muutetaan päätös N:o 1719/1999/EY seuraavasti:

1) Lisätään 1 artiklan 1 kohtaan alakohta seuraavasti:

"c) tarvittaessa määrittää ja ottaa käyttöön Euroopan laajuisia sähköisiä viranomaispalveluita kansalaisten ja yritysten hyväksi sekä muita asiaan liittyviä sähköisiä viranomaispalveluita, joita käytetään 4 artiklassa määriteltyjen painopisteiden mukaisesti."

2) Lisätään 4 artiklaan alakohta seuraavasti:

"h) edistävät eEurope-aloitteessa ja siihen liittyvässä toimintasuunnitelmassa, erityisesti sen sähköistä asiointia viranomaisten kanssa koskevassa luvussa, asetettuja kansalaisten ja yritysten etua koskevia tavoitteita."

3) Lisätään 5 artiklan 4 kohdan kolmanteen alakohtaan alakohta seuraavasti:

"aa) kuvataan hankkeen yhteydessä perustettavaan yhteen tai useampaan verkkoon liittyvien työmenetelmien suunniteltu organisatorinen kehitys ja uudelleensuunnittelu;"

4) Korvataan 7 artiklan 2, 3 ja 4 kohta seuraavasti:

"2. Jäljempänä 8 artiklan 2 kohdassa tarkoitettua menettelyä noudatetaan hyväksyttäessä 4 artiklassa asetettujen ensisijaisten tavoitteiden ja 5 artiklassa säädettyjen periaatteiden noudattamisen perusteella komission vuoden välein laatima HVT:n työohjelman tämän päätöksen täytäntöönpanoa koskeva osa, jota voidaan viitevuoden aikana tarkistaa. HVT:n työohjelmaan on kuuluttava:

- hankekohtainen menoerittely edellisen (edellisten) vuoden (vuosien) osalta,

- arvio tulevista yhteisön ja jäsenvaltioiden rahoitettaviksi tulevista kuluista, ja

- lyhyt selvitys aiemmin käytettyjen varojen avulla aikaansaaduista tuloksista/palveluista.

3. Jäljempänä 8 artiklan 2 kohdassa tarkoitettua menettelyä noudatetaan hyväksyttäessä 5 artiklassa säädettyjen periaatteiden noudattamisen perusteella valmistelukertomus ja kunkin HVT-hankkeen yleinen toteutussuunnitelma toteutettavuustutkimusvaiheen sekä kehittely- ja varmentamisvaiheen lopussa ja hyväksyttäessä muita myöhemmin tehtäviä merkittäviä muutoksia kyseiseen toteutussuunnitelmaan.

4. Jäljempänä 8 artiklan 2 kohdassa tarkoitettua menettelyä noudatetaan hyväksyttäessä tämän päätöksen mukaiset hankekohtaiset vuosittaiset talousarvioerittelyt 4 artiklassa asetettujen ensisijaisten tavoitteiden sekä 5 ja 6 artiklassa säädettyjen periaatteiden perusteella. Tätä menettelyä sovelletaan myös kaikkiin ehdotuksiin, jotka koskevat talousarvion määrärahojen lisäämistä yli 250000 eurolla hanketta kohti vuodessa."

5) Korvataan 8 artikla seuraavasti:

" 8 artikla

Komitea

1. Komissiota avustaa hallintojen välistä telematiikkaa käsittelevä komitea (Telematics between Administrations Committee, TAC), joka muodostuu jäsenvaltioiden edustajista ja jonka puheenjohtajana on komission edustaja.

2. Jos tähän kohtaan viitataan, sovelletaan neuvoston päätöksen 1999/468/EY(7) 4 ja 7 artiklassa säädettyä menettelyä ottaen huomioon mainitun päätöksen 8 artiklan säännökset.

Päätöksen 1999/468/EY 4 artiklan 3 kohdassa säädetty määräaika vahvistetaan kolmeksi kuukaudeksi.

3. TAC vahvistaa työjärjestyksensä.

4. Komissio antaa TAC:lle vuosittain kertomuksen tämän päätöksen täytäntöönpanosta."

6) Korvataan 10 artikla seuraavasti:

" 10 artikla

Ohjelman ulottaminen ETA:an ja assosioituneisiin maihin

1. HVT-ohjelma voidaan niiden hankkeiden osalta, jotka ovat yhteisen edun mukaisia ja jotka ovat edellä tarkoitettujen sopimusten kannalta merkityksellisiä, avata Euroopan talousalueeseen kuuluville maille sekä Keski- ja Itä-Euroopan assosioituneille maille, Kyprokselle, Maltalle ja Turkille näiden Euroopan yhteisöjen kanssa tekemien sopimusten puitteissa.

2. Hankkeiden toteuttamisessa rohkaistaan tarvittaessa yhteistyötä Euroopan unionin ulkopuolisten maiden sekä kansainvälisten järjestöjen ja elinten kanssa.

3. Ennen kuin HVT-ohjelma on täysimääräisesti avattu Keski- ja Itä-Euroopan assosioituneille maille, Kyprokselle, Maltalle ja Turkille, ne voivat käyttää omalla kustannuksellaan HVT-ohjelman peruspalveluja yhteisön politiikan täytäntöönpanemiseksi.

4. Muut Euroopan unionin ulkopuoliset maat voivat myös käyttää omalla kustannuksellaan HVT-ohjelman peruspalveluja yhteisön politiikan täytäntöönpanemiseksi."

7) Korvataan 12 artikla seuraavasti:

" 12 artikla

Rahoituspuitteet

1. Rahoituspuitteet tähän päätökseen perustuvan yhteisön toiminnan täytäntöönpanemiseksi kaudella 2002-2004 ovat 39,8 miljoonaa euroa.

2. Budjettivallan käyttäjä hyväksyy vuosittaiset määrärahat rahoitusnäkymien rajoissa."

8) Muutetaan liite seuraavasti:

a) Lisätään A jaksoon 6 kohta seuraavasti:

"6. Oikeusviranomaisten välistä yhteistyötä helpottavien verkkojen toteuttaminen."

b) Korvataan B jakson 10 kohta seuraavasti:

"10. Telemaattiset verkot koulutuksen ja kulttuurin, tiedotuksen, viestinnän ja audiovisuaalisella alalla, erityisesti avointen verkkojen sisältökysymyksiä koskevien tietojen vaihtamiseksi sekä uusien audiovisuaalisten palvelujen ja tietopalvelujen kehittämisen ja vapaan levityksen edistämiseksi."

c) Korvataan B jakson 12 kohta seuraavasti:

"12. Telemaattiset verkot matkailun, ympäristön, kuluttajansuojan ja kansanterveyden suojelun alalla jäsenvaltioiden välisen tietojenvaihdon tukemiseksi."

d) Lisätään B jaksoon kohdat seuraavasti:

"13. Telemaattiset verkot, jotka edistävät eEurope-aloitteessa ja siihen liittyvässä toimintasuunnitelmassa, erityisesti sen sähköistä asiointia viranomaisten kanssa koskevassa luvussa, asetettujen kansalaisten ja yritysten etua koskevien tavoitteiden saavuttamista.

14. Maahanmuuttopolitiikkaan liittyvät telemaattiset verkot, joita toteutetaan erityisesti parantamalla sähköistä tietojenvaihtoa kansallisten viranomaisten kanssa tiedottamis- ja neuvottelumenettelyjen helpottamiseksi."

2 artikla

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

3 artikla

Tämä päätös on osoitettu kaikille jäsenvaltioille.

Tehty Luxemburgissa 21 päivänä lokakuuta 2002.

Euroopan parlamentin puolesta

Puheenjohtaja

P. Cox

Neuvoston puolesta

Puheenjohtaja

P. S. Møller

(1) EYVL C 332 E, 27.11.2001, s. 287.

(2) EYVL C 80, 3.4.2002, s. 21.

(3) Euroopan parlamentin lausunto, annettu 11. kesäkuuta 2002 (ei vielä julkaistu virallisessa lehdessä) ja neuvoston päätös, tehty 23. syyskuuta 2002.

(4) EYVL L 203, 3.8.1999, s. 1.

(5) EYVL L 145, 31.5.2001, s. 43.

(6) EYVL L 184, 17.7.1999, s. 23.

(7) EYVL L 184, 17.7.1999, s. 23.